
2101/4103 – Indre språkhistorie
Emnet gitt vår 2011. Sist gitt vår 2009. I 2009 var Eric Papazian faglærer aleine, i 2011 har han som emeritus delt undervisningen med Hans-Olav Enger, som aldri har hatt emnet før. Studentenes skriftlige tilbakemeldinger fra i år – de vi har fått inn – er vedlagt. De fleste studentene er fornøyd. Det samsvarer vel med faglærernes oppfatning; vi er jamt fornøyd (om ikke med alt, se nedafor). 

Pensum er et utvalg tekster, til dels nokså krevende. Det er det likevel vanskelig å komme utenom på et kurs i indre språkhistorie. I praksis har det ikke blitt noen differensiering i pensum mellom 2101 og 4103, og det må nok Enger ta mye av skylda for; kollega Papazian nevnte poenget; Enger lovte å gå videre med det og glømte det. 

Frafallet har vært omtrent en tredjedel på 2101, mens på 4101 har nesten alle kvalifisert seg. Generelt oppfattes nok indre språkhistorie som et tungt emne, så det er kanskje ikke å undres over at noen gir opp. Likevel er det verdt å nevne at av de fem BA-studentene som ikke har kvalifisert seg, trur vi ikke at én eneste møtte mer enn to ganger. Frafallet er med andre ord ikke nødvendigvis like høyt i realiteten som på papiret. 

Studentene ser også ut til å være relativt fornøyde, om en kan dømme etter evalueringene. Også etter faglærernes oppfatning har studentene vært både flinke og trivelige. Etter vårt syn har vi likevel ikke helt lykkes i å få dem til å bidra i samtalen og å komme til undervisningen. Men dette kurset har absolutt ikke vært dårligere på dette punktet enn de fleste liknende kurs. 
Undervisningen, 14x2 timer, har gått gjennom hele semesteret. Læreren har holdt i gang en slags samtale, og studentene har iblant bidratt mye, iblant lite. Det at vi nesten hele tida har vært to lærere til stede, har vært et stort gode, av flere grunner. Vi har kunnet supplere hverandre; Papazian kan pensumet fra før, og Enger har fått en ikke altfor knallhard start i emnet ved å bare måtte forberede halvparten av leksjonene. Dessuten har det nok vært veldig fint med to ulike lærere til stede, så ulike tenkemåter kunne komme fram. Til tider har det vært spørsmål studentene kunne se på før timene; til tider har det vært støtteark.
Som kvalifiseringsoppgave har det vært muntlige framlegg, ett fra hver student i form av presentasjon av pensumlitteratur. Her har den faglige kvaliteten etter våre begreper vært svært god i gjennomsnitt; i flere tilfeller imponerende og i bare ett nokså svakt. Noen av studentene har rett nok holdt mye lengre innlegg enn det vi bad om, men stort sett har de da også holdt så gode innlegg at det ikke var noen grunn til å avbryte dem. Ikke alle studenter er heller like komfortable med å befinne seg ved kateteret, så vi har utøvd toleranse. 
Til eksamen har 4103 semesteroppgave, 2101 muntlig eksamen. En ulempe ved semesteroppgaver er som kjent at ”pensum” blir et litt snodig begrep, en annen at det kan bli nokså varierende hvor mye veiledning studenten får. Jamt over ser studentene ut til å være rimelig fornøyd med vurderingsform, men det er noen (både på 4103 og 2101!) som hadde ønsket seg motsatt alternativ.  
Studentene ble eksplisitt bedt om å kommentere pensum. Det gjør de, men i den grad de foreslår endringer, foreslår de litt ulike endringer. En ønsker seg mer allmennt stoff, en annen mer av det spesifikt nordiske. En ønsker seg mer av Bynons bok (som mange er godt fornøyd med), en annen mindre. Grammatikalisering og Hopper & Traugott får god omtale av dem som sier noe. Garmanns tekst har nok ikke fungert så godt. 
Om vi skal ta studentenes ord for det, har mange arbeidet brukbart mye tid med emnet, noen åpenbart for dårlig.
 Læringsutbytteformuleringene dekker rimelig bra hva studentene skal kunne. Emnet er nok riktig plassert med hensyn til nivå. Det er et problem på kurs som dette at kunnskapen i studentmassen er nokså varierende, og at dagens studentmasse ikke er like vant med det å pugge språkvitenskapelige detaljkunnskaper som først seinere kan settes inn i et større system, som det tidligere studentgenerasjoner nok var. 

Til neste gang kan det være aktuelt å gjøre en del endringer i pensum. Men de vil ikke bli listet opp her.
Blindern, 21. juni 

Eric Papazian 

Hans-Olav Enger

